text: La biblioteca comarcal de Solsona durà el nom de l'escultor barroc Carles Morató | Nació Solsona
  La biblioteca comarcal de Solsona durà el nom de l'escultor barroc Carles Morató
  La sala d'actes del nou equipament es dirà Saló de les Homilies d'Organyà
  per Redacció, Solsona, 30 de gener de 2015 a les 17:47 |
  Solsona farà justícia al seu llegat barroc i, més concretament, a la figura de l'escultor Carles Morató (Vic, 1721 – Solsona, 1780) posant el seu nom a la nova biblioteca comarcal que obrirà portes enguany. Ho va aprovar ahir el Ple municipal per unanimitat dels regidors. D'aquesta manera l'equipament també recordarà el fet que s'hagi construït justament en el singular immoble fins ara conegut com a Casa Morató, on es va establir la nissaga d'escultors i on Carles Morató va obrir-hi el taller.
  Tal com va exposar l'alcalde, David Rodríguez, "és de sentit comú que el nou equipament porti el nom del reconegut artista barroc". A més, Rodríguez defensa que la proposta s'avé amb la política del Pla director turístic de Solsona de potenciar el patrimoni barroc.
  Un dels màxims exponents de l'escultura barroca catalana, a Carles Morató i Brugaroles se li atribueixen el retaule de la Mercè de la catedral solsonina i l'espectacular retaule major del santuari del Miracle, entre altres obres d'arreu del país. Fill del també escultor Jacint Morató, Carles va esdevenir el representant de la família amb més reconeixement. Casat amb Magdalena Viladot, va tenir un fill, Carles Morató i Viladot, que va continuar l'ofici familiar.
  Així mateix, el Ple ha donat llum verd a anomenar Saló de les Homilies d'Organyà la sala d'actes de la biblioteca, ubicada a la planta baixa i amb un possible accés independent de l'equipament principal. Es dóna compliment, així, a un acord plenari anterior que establia la voluntat de dedicar un indret de la ciutat al text considerat més antic en llengua catalana, datat a cavall dels segles XII i XIII.
  Saló Homilies d'Organyà
  Licitació del mobiliari
  D'altra banda, quant al calendari de treballs que queden pendents per finalitzar les obres de la biblioteca comarcal, divendres vinent, dia 6, es tanca el termini de presentació d'ofertes al procés d'adjudicació del contracte de subministrament del mobiliari, que té un valor aproximat de 372.000 euros. El regidor d'Urbanisme, Salvi Nofrarias, va afirmar en el Ple d'ahir que fins ara s'hi han mostrat interessades prop d'una desena d'empreses, entre les quals n'hi ha de solsonines. Una vegada s'adjudiqui l'obra, l'empresa tindrà un termini d'execució de tres mesos. Així mateix, estan a punt d'enllestir-se els treballs d'adequació de la plaça i l'entorn.
  Cultura, barroc, Carles Morató, biblioteca
  Per Ramon Planes Albets el 8 de febrer de 2015 a les 15:37
  Per Anònim el 2 de febrer de 2015 a les 14:22
  Jo soc de l'opinió de la proximitat, vull dir, que tenim elements prou importants com per utilitzar el nom per un espai públic. L'exemple de Zo son clams, és prou important i més en aquest cas referent a la cultura. A l'hora també podria estar molt bé, iniciar accions per tal de que aquest document pogués ser retornat a la ciutat o a la comarca. Ajuntament, potser reconsiderar-ho estaria dins d'un encert.
  Zo son clams
  Per Anònim el 2 de febrer de 2015 a les 11:19
  Certament, si al Solsonès tenim ( encara que no albergat als nostres arxius) un dels documents més antics en llengua catalana, crec de justícia que la sala s'anomenés "Els greuges dels homes de Sant Pere de Graudescales",o "Zo son clams", que és també com es coneix aquest manuscrit. Considero que és un nom de la comarca i adequat per un espai bibliotecari.
  No el trobo encertat
  Per Anònim el 2 de febrer de 2015 a les 09:02
  No trobo encertat el nom del saló de les Homilíes d'Organyà. Crec que aquí tenim noms que ens poden ser útils i més nostres, com per exemple, el nom d'algun autor de referència (p.ex. Costa i Bafarull, Falp i Plana...), o algun nom relacionat amb els Morató (p. ex. alguna obra seva de referència). Demanaria a l'Ajuntament que reconsiderés la decisió.
  Perque no quelcom de la comarca ????
  Per Solsoni el 1 de febrer de 2015 a les 16:28
  Crec que les Homilies per molt important quer siguin no tenen una relacio directa amb Solsona i comarca ,i el non mes adient fore algun relacionat directament amb l 'historia de la ciutat o de la comarca.
  Per Anònim el 31 de gener de 2015 a les 10:24
  D'acord amb els escrits anteriors, amb sembla que és una pífia.
  Bon comentari i millor article.
  Per Boscos de Busa el 31 de gener de 2015 a les 00:23
  A, Greuges dels homes de Sant Pere de Graudescales. A, l'Ajuntament. Potser ens ho hauríem de fer mirar, no us sembla? tal com diu el primer comentari, Dedicatòria.
  Per Anònim el 30 de gener de 2015 a les 20:11
  Les Homilies d'Organyà no és el text més antic en llengua catalana, sinó que s'ha considerat durant molt de temps el text literari més antic. Entre els documents més antics en llengua catalana hi ha els Greuges dels homes de Sant Pere de Graudescales, o també conegut com Zo son clams, anterior a les Homilies d'Organyà i conservat a l'arxiu del bisbat d'Urgell. Crec que com a solsonins hauríeu de donar importància a aquest document de les vostres terres igualment d'important dins la història de la llengua catalana i integrament escrit en català, sense que això desmereixi les famoses i rellevants Homilies. Doneu un cop d'ull a aquest article, elaborat per dos importantíssims filòlegs de l'Institut d'Estudis Catalans. http://www.xtec.cat/crp-baixllobregat6/homilies/moran.htm A més darrerament s'ha dut a terme un estudi molt exhaustiu del pergamí de Zo son clams que val al pena de llegir. http://openaccess.uoc.edu/webapps/o2/handle/10609/37241
  Per Anònim el 30 de gener de 2015 a les 19:47
  Anomenar Saló de les Homilies d'Organyà està bé, però, no teníem res a Solsona i o comarca per dedicar-li?